สวัสดีค่ะ คือหนูหน้ามืดแล้วล้มลงในห้องน้ำ ทำให้ศีรษะกระแทกผนังห้องน้ำเมื่อวานนี้ มีแค่อาการปวดหัว แต่ตอนนี้เริ่มหายปวดแล้ว จะเป็นอะไรไหมคะ?
สวัสดีครับ หากมีอาการศีรษะกระแทก ไม่ได้สลบ และตอนนี้ อาการปวดศีรษะเริ่มดีขึ้นแล้ว ก็ขอให้สังเกตอาการภายใน 24 ชั่วโมงหลังอุบัติเหตุครับ เพราะยังเป็นช่วงที่เกิดภาวะแทรกซ้อนได้ครับนั่นคือ หากมีอาการปวดศีรษะมากกลับมาอีก มีคลื่นไส้อาเจียน ตาพร่ามัว เดินลำบากทรงตัวไม่ได้ แขนขาอ่อนแรง หรือ มึนงงคล้ายจะเป็นลม ก็ควรให้ญาติพาไปพบแพทย์ด้านระบบประสาทเพื่อตรวจรักษาครับแต่ถ้าเบื้องต้นยังไม่มีอาการดังกล่าว ก็ขอให้พักผ่อน หลีกเลี่ยงการออกกำลังไปก่อน และสังเกตอาการดังที่กล่าวมาไปก่อนได้ครับ ซึ่งหากผ่านไป 24 ชั่วโมงแล้ว ไม่มีอาการใดๆ ก็ไม่น่าจะมีอาการทางสมองครับ